Jørgen Lehmann
Jørgen Lehmann, 1898-1989, dansk-svensk læge og biokemiker; søn af Edvard Lehmann. Lehmann voksede op i Danmark, men hans lægeuddannelse og disputats var svensk. Han var 1937-38 den første professor i biokemi ved Aarhus Universitet og 1938-63 leder af klinisk-kemisk afdeling, Sahlgrenska Sjukhuset, Göteborg. I 1938 studerede han blødersygdommen hos kvæg og påviste dens forbindelse med indholdet af kumarin i kløver. I 1941 indførte han antikoagulationsbehandling af blodpropper med det kumarinlignende lægemiddel dikumarol. Han har desuden indført lægemidlet paraaminosalicylsyre (PAS) i tuberkulosebehandlingen.